Den danske EU-kommissær Margrethe Vestager er skuffet over, at den danske regering har sat sig på tværs i forhold til at indføre en fælles digital serviceskat i EU.

- Jeg havde meget hellere set, at Danmark havde været blandt de lande, der sagde: Det her vil vi gerne have, og vi vil diskutere, hvordan vi får den bedst mulige løsning, siger hun til DR Nyheder.

It-selskaber som Google og Facebook har på få år vokset sig til nogle af verdens største firmaer. Alligevel bidrager de meget beskedent til skattekassen i både Danmark og resten af EU.

Derfor er de europæiske ledere enige om, at skattelovgivningen er forældet, og at der bør laves nye regler, så tech-giganterne bidrager mere til de europæiske statskasser. De er bare rygende uenige om hvordan.

Jeg havde nærmest taget for givet, at Danmark var at finde dér, hvor man sagde: Vi gør vores bedste for at finde en løsning. Margrethe Vestager, EU-kommissær

Inden udgangen af marts er sidste chance for at forsøge at få en europæisk løsning på plads.

Oprindeligt skulle de 28 finansministre have diskuteret et muligt kompromis i Bruxelles på tirsdag, men det er nu skubbet til marts i et sidste forsøg på at få de genstridige lande - deriblandt Irland, Sverige, Finland og Danmark - med om bord.

- Jeg havde egentlig forventet - ja, nærmest taget for givet - at Danmark var at finde dér, hvor man sagde: Det er ikke sikkert, vi er enige i den løsning, der bliver lagt frem, men vi kaster os ind i det og gør vores bedste for at finde en løsning, som vi tænker, vi kan bruge, siger Margrethe Vestager.

© dr DR’s EU-korrespondent Karin Axelsson Karin Axelsson er DR Nyheders korrespondent i EU med base i Bruxelles. Herfra dækker hun EU og Nato og de øvrige EU-medlemslande. Læs mere

Kritikken preller af på finansminister Kristian Jensen (V).

- Vi er ikke modstandere af, at man beskatter. Vi synes bare, at man skal beskatte klogt, og der står vi sammen med Sverige og Finland, og det synes jeg, er et godt selskab at stå i, siger han.

Frygt for gengældelse

Ifølge EU-Kommissionen lægger almindelige virksomheder i gennemsnit 23,2 procent i selskabsskat i Europa, mens tech-firmaer gennemsnitligt lægger 9,5 procent, blandt andet fordi de ikke er afhængige af at være fysisk tilstede i et land for at drive forretning der.

EU-Kommissionen har fremlagt et forslag om at pålægge tech-firmaer en skat på 3 procent på deres omsætning i Europa, hvis de har en global omsætning på mere end 5,6 milliarder kroner.

Det vil ramme de 120-180 største firmaer i verden. Heraf er cirka en tredjedel amerikanske, og derfor frygter den danske regering, at en europæisk digital-skat vil provokere amerikanerne til at slå igen. Og den frygt deler Dansk Industri.

- Tænk sig, hvis det er sådan, at USA eller Kina vil gøre gengæld og lægge ekstraskatter på danske virksomheder, der sælger varer hos dem. Det vil gøre rigtig ondt på danske virksomheder og det danske samfund, siger Kent Damsgaard, direktør i DI, og understreger, at Danmark så risikerer at tabe milliarder i tabt selskabsskat.

Både DI og regeringen advarer derfor mod europæiske hovsaløsninger i stedet for at finde en global løsning i det økonomiske samarbejde OECD.